  Виталий Пронин   Трос нылпиё семьяос шаерамы 20 сюрс лыдъясько. Татын 22 сюрс покчиос будо. Трос нылпиё начар семьяослэсь улон-вылонзэс капчиятон вылысь шаерамы льготаос тупатэмын. Кылсярысь, пиналэз садын возем понна дун кулэстэмын. Но вань ёросъёсын та уг быдэсъяськы. Трос нылпиё семьяос шаерамы 20 сюрс лыдъясько. Татын 22 сюрс покчиос будо. Удмуртиысь Адямилэсь правооссэ утёнъя уполномоченнойлэн юрттӥсез Людмила Зверькова верамъя, 4 ёросын - Воткинск, Пичи Пурга, Шаркан но Красногорск - сыӵе семьяослы пиналзэс садэ нуллэмзы понна льготаос уг висъясько. Кылсярысь, Воткинск ёросысь семья та пумысен уполномоченной доры но вазиськем. 2016-тӥ арозь нылпизы понна ӝыны дун гинэ тыро вылэм. Отӥяз садын быдэс дун курыны кутскиллям. Воткинск ёрос администрациын шуо: садэ нуллон понна дунэз 2012-тӥ арысен одно кулэстоно ӧвӧл ни. «Россия Федерациын дышетон сярысь» 273-ФЗ номеро федерал законъя  визьноданъя организацилэн учредителез ачиз тыриськон юнматэ, правоез вань садлы дунэз кулэстыны яке воксё анай-атайёслэсь уксёзэс басьтытэк ужаны. Та закон вылэ чӧлскыса ик, куд-ог ёросъёс льготаосты быдтӥзы, бюджетамы уксё сотэк но уг тырмы, шуо. Но со дыре ик мукет районъёсын семьяослы юрттыны луонлык шедьто. Кылсярысь, Дэбес ёросын анай-атайёс нылпиоссэс садын возён понна ӝыны дун тыро.Зэм, туала вакытэ садлы уксё тырем понна кварталлы огпол компенсация берыктӥське. Но сое басьтон понна нырысь коньдонэз тыроно. Нош бадӟым семьяын котькуд копейкаез лыдъяло. Соин ик быдэс шаермылы тупась огкадь куронъёс луыны кулэ, шуэ Людмила Зверькова. Та пумысен Кун Кенешысь Тазалыкез утёнъя, демография но семья политикая ялан ужась комиссие но вазиськизы. Комиссиен кивалтӥсь Светлана Кривилёва та ужпумъя нимысьтыз группа кылдытом шуиз. Соку ик лыдъялозы, кызьы умойгес: компенсация кварталлы огпол басьтыны яке сад понна дунэз кулэстыны.Елена Сараматова Туспуктӥз А. Горбунов  